tartuNLP/wikipedia-smugri-20251201 huggingface dataset:
Arthur Foulkes

Sir Arthur Alexander Foulkes (sündinud 11. mail 1928 Matthew Townis) on Bahama ajakirjanik, poliitik, diplomaat ja riigiametnik; Bahama kindralkuberner (2010–2014).
Ta on töötanud ajalehetrükkali, uudistereporteri ja toimetajana. Progressiivse Liberaalse Partei liikmena oli ta aastatel 1962–1967 partei ametliku häälekandja The Bahamian Times asutaja ja peatoimetaja.
1967. aastal valiti Foulkes esimest korda parlamenti. 1968. aastal sai ta esialgu side-, hiljem aga turismiministriks. 1971. aastal oli ta üks uue erakonna, Vaba Rahvusliku Liikumise asutajaid. Aastatel 1972–1982 oli ta kaks ametiaega parlamendi ülemkoja liige (senaator) ja 1982. aastal valiti ta taas parlamendi alamkotta.
1992. aastast oli Foulkes tegev peamiselt diplomaadina. Aastatel 1992–1999 oli ta Bahama kõrge volinik Suurbritannias ning ühtlasi suursaadik Prantsusmaal, Saksamaal, Itaalias, Belgias ja Euroopa Liidu juures. 1999. aastal nimetati ta Bahama esimeseks suursaadikuks Hiinas ja Kuubal. Diplomaatilisest teenistusest lahkus ta 2002. aastal ja pöördus tagasi ajakirjandusse.
2007. aastal nimetas peaminister Hubert Ingraham Foulkesi valitsuse infoteenistuse juhiks. Kindralkuberner Arthur Dion Hanna ametiaja lõpul esitas peaminister Ingraham ta kindralkuberneri kandidaadiks. 14. aprillil 2010 vannutati ta ametisse ja oli kuni 8. juulini 2014 Bahama kindralkuberner.
2001. aastal löödi ta Püha Miikaeli ja Püha Jüri Ordu rüütliks (GCMG).
Mart Siliksaar

Mart Siliksaar (sündinud 15. novembril 1949 Tartus) on eesti sulgpallitreener.
Haridus.
Ta lõpetas aastal 1968 Tartu 2. Keskkooli ja aastal 1973 Tartu Riikliku Ülikooli kehakultuuriteaduskonna.
Treenerina.
Seni on Siliksaare tuntuim õpilane Raul Must, kes osales 2008. aasta suveolümpiamängudel Pekingis ning 2012. aasta suveolümpiamängudel Londonis. 
Ta on klubi Triiton juht ning juhendab mitut treeningurühma ja lapsi.
Eliud Williams

Eliud Thaddeus Williams (sündinud 21. augustil 1948) on Dominica riigiametnik ja poliitik.
Ta oli 17. septembrist 2012 kuni 2. oktoobrini 2013 Dominica president.
Williams on pika staažiga riigiametnik. Ta lõpetas Lääne-India Ülikooli 1985. aastal bakalaureusekraadiga raamatupidamises ja 1995. aastal magistrikraadiga ärijuhtimises. Aastatel 1987–2004 töötas ta kantslerina mitmes Dominica ministeeriumis. 
Kui president Nicholas Liverpool halva tervise tõttu ametist lahkus, valiti Williams Dominica Tööpartei kandidaadina 17. septembril 2012 parlamendis presidendiks. Williams valiti presidendiks ühehäälselt, sest peamine opositsioonierakond Ühinenud Töölispartei pidas valimisi põhiseadusega vastuolus olevateks ja boikoteeris neid.
Hajaenergeetika

Hajaenergeetika ehk hajutatud energeetika (inglise "distributed generation") on elektrienergia saamine tarbijaga seotult ja hajutatult paiknevates mikro- ja minielektri- ja küttejaamades. 
Hajaenergeetika on tänu kasutatavale tehnoloogiale tõhusam ja tarbijate läheduse tõttu on väiksemad ka kaod elektri ülekandel.
Säästev energeetika

Säästev energeetika (inglise "sustainable energetics") on sihipärane arengusuund energiamajanduse kahjuliku keskkonnamõju vähendamiseks tehnoloogiauuenduste, taastuvate energiaallikate kasutuselevõtu ja energiasäästu kaudu, kusjuures on tagatud ühiskonna sotsiaal-majanduslikuks edenemiseks ja inimeste kvaliteetseks olmeks piisav ja hinnalt optimaalne varustatus energiaga.
Vabatahtlikud keskkonnalepped

Vabatahtlikud keskkonnalepped ehk vaba tahte lepingud (inglise "voluntary environmental agreements") on ettevõtete ja ametkondade vabatahtlikud koostöölepped parema keskkonnaseisundi saavutamiseks. 
Näiteks kaasab ametkond ettevõtteid õigusaktide ettevalmistamisse, samas võtab ettevõte endale keskkonnakohustusi, mida kehtivad õigusaktid otseselt ei nõua, kuid mis märgatavalt parandavad keskkonna seisukorda. 
Vabatahtlikud keskkonnalepped võivad olla ka riikidevahelised, millega püütakse leida üksmeelt regionaalsete ja globaalsete erimeelsuste leevendamiseks.
Hishām Qandīl

Hishām Muḩammad Qandīl (araabia keeles هشام محمد قنديل, levinud nimekujud ka Hesham Qandil ja Hisham Kandil; sündinud 17. septembril 1962) on Egiptuse insener ja riigiametnik, kes oli 2. augustist 2012 3. juulini 2013 Egiptuse peaminister. Ta ei kuulu ega ole oma elus kuulunud ühtegi poliitilisse parteisse.
Qandīl on elektriinsener, kes on omandanud hariduse Egiptuses ja Ameerika Ühendriikides. Alates 1985. aastast töötas ta Egiptuse valitsusasutustes, tegeledes niisutuse ja hüdroenergia projektidega.
21. juulil 2011 nimetati ta Egiptuse veevarude ja niisutuse ministriks. Oma ametiajal kaitses ta ühtlasi Ameerika Ühendriikides Põhja-Carolina Osariigi Ülikoolis doktorikraadi bioloogilise ja põllumajandusliku inseneriasjanduse alal.
2. augustil 2012 nimetas president Muḩammad Mursī Qandīli riigi uueks peaministriks. Kuigi Qandīl on praktiseeriv muslim ja Muslimi Vennaskonna suhtes positiivselt meelestatud, ei peetud teda kui poliitiliselt sõltumatut isikut väga tõenäoliseks peaministrikandidaadiks. Qandīli valitsuskabinet oli suuresti tema enda nägu, koosnedes peamiselt parteitutest tehnokraatidest: 35 ministrist oli parteide esindajaid vaid kolm.
3. juulil 2013 kukutas sõjavägi võimult president Mursī. Samal päeval tagandas apellatsioonikohus ametist ka peaminister Qandīli, mõistes ta kohtuotsuse täitmata jätmise eest üheks aastaks vangi. Samal päeval võttis sõjaväepolitsei Qandīli vahi alla.
Hailemariam Desalegn

Hailemariam Desalegn (amhara keeles ኃይለማሪያም ደሳለኝ; sündinud 19. juulil 1965 Boloso Sores) on Etioopia poliitik, kes oli 21. septembrist 2012 kuni 15. veebruarini 2018 Etioopia peaminister. 20. augustist 21. septembrini 2012 ja 15. veebruarist 2. aprillini 2018 oli ta peaministri kohusetäitja.
Alates 15. septembrist 2012 on ta ühtlasi valitseva erakonna Etioopia Rahva Revolutsioonilis-Demokraatlik Rinne esimees. 
Ta on esimene Etioopia riigijuht, kes ei kuulu Etioopia kirikusse: Desalegn on nelipühikirikute traditsiooni kuuluva Apostliku kiriku liige.
27. jaanuarist 2013 kuni 30. jaanuarini 2014 oli ta Aafrika Liidu eesistuja.
Punsli õli

Punsli õli, ka punsli eli, ka Kunzeni haavapalsam on kitsamas tähenduses kuue ravimtaime tinktuur, mis algselt oli mõeldud haavade võidmiseks, kuid mida hiljem hakati kasutama söögiisu suurendaja ja sügismasenduse peletajana.
Punsli õli on laiemalt tuntud Oskar Lutsu lühiromaanist "Suvi" ja selle põhjal tehtud samanimelisest filmist "Suvi", kus apteeker pakub Tootsile südamepöörituse vastu preparaati Bals. vulnerar. Kunz.
Punsli õlil on Ain Raali järgi kolm tähendust: 
Ajalugu.
Esimese Riia palsami nimelise haavapalsami lõi 16. ja 17. sajandi Läti apteekrite retseptide järgi 1752. aastal Riia farmatseut Abraham Kunze. Algselt oli preparaadi nimetus looja järgi "Kunze Riia palsam", kuid hiljem Kunze nimi tinktuuri nimetusest kadus ja tema asemele tulid sõltuvalt koostisest valge, kollane või must Riia palsam.
Eestikeelses suulises traditsioonis sai "Kunzen"'ist "Punsel".
Riia palsamit võib pidada tuntud Saksa likööri Jägermeister eelkäijaks.
Rain Parve

Rain Parve (sündinud 18. novembril 1990) on eesti muusik.
Ta õpib Tallinna Ülikoolis geoökoloogiat.
Kitarrimängu algõppe sai ta oma isalt, ansambli Meie Mees basskitarristilt Vahur Parvelt. Trumme õppis Rain mängima bändiproovide mõttepauside ajal, tuubamängu algteadmised omandas kooliorkestris.
Inimlikud vajadused

Inimlikud vajadused ehk inimvajadused on asjad ja nähtused, mida iga inimene vajab normaalseks eluks ja arenguks.
Inimlikud vajadused ulatuvad kaugemale füsioloogilisest vajadusest toidu, vee ja sooja järele ning sisaldavad sotsiaalseid ja hingelisi vajadusi, nagu turvalisus, armastus, identiteeditunne ja enesetõestamine.
Inimlike vajaduste arvestamine on üks säästva ehk tasakaalustatud arengu lähtekohti.
Keskkonnabilanss

Keskkonnabilanss (inglise keeles "eco-balance") on keskkonnategevuse tulemuslikkuse hindamise meetod, mis põhineb ettevõtte sisend-väljundanalüüsil.
Selle peamine eesmärk on vähendada jäätme- ja heitmekoguseid, suurendada tõhusust (loodusvarade kokkuhoid) ja sellest tulenevalt vähendada kulusid.
Sotsiaalne märgis

Sotsiaalne märgis (inglise "social label") on tarbijate ostuotsuste mõjutamisele suunatud märgis või teatis tootel, mis iseloomustab ettevõtte tegevuse sotsiaalset ja eetilist mõju huvirühmadele.
League of Legends

"League of Legends" (LoL) on Riot Gamesi loodud videomäng. Mängu arendamisest teatati esimest korda 7. oktoobril 2008 ning mäng avaldati 29. oktoobril 2009. See on üks enimmängitumaid videomänge, 2021. aastaks on aktiivseid igakuiseid mängijaid 115 miljonit, kellest 50 miljonit on iga päev aktiivsed.
Mängu olemus.
Mängijad jagunevad kaheks viieliikmeliseks tiimiks ning eesmärk on vallutada vastastiimi baas. Mängus on 167 tšempionit, kelle seast valib iga mängija ühe. Igal tšempionil on viis ainult talle omast põhivõimet. 
Tšempioneid kirjeldavad erinevad atribuudid, mida saab kujundada mängu jooksul ostetavate esemetega: 
Vastavalt neile atribuutidele ning võimetele jaotatakse tšempionid põhikategooriatesse: 
Mängusisesed keskkonnad.
Mängus on 2 erinevat aktiivset maailma, kus mängida: "Summoner's Rift" ja "Howling Abyss".
Summoner's Rift.
Summoner's Rift on maailm, kus võistlevad 5 tšempionit 5 tšempioni vastu. Maailmas on 3 pearada: ülemine, keskmine ja alumine. Mängijad jagunevad tavaliselt ülevalt alla 1-1-1-2, st. et ülemisele pearajale läheb üks mängija (tavaliselt tank), "jungle"'isse e džunglisse läheb üks, keskele üks (tavaliselt maag) ja alumisele pearajale kaks ("marksman" ja "support"). Võitja on see tiim, kes hävitab vastaste "nexus"'e (baasis oleva suurima ehitise). Et selleni jõuda, peab vallutama vähemalt ühe pearaja kahuritornid ja "inhibitor"'i.
Vastastiimi "inhibitor"'ide hävitamine annab tiimile tugevamad NPC-d, keda mängus kutsutakse "minion"'ideks e käsilasteks, ning kes aitavad vastase baasi vallutada.
Howling Abyss.
Selles maailmas mängitava mängulaadi nimi on ARAM e "all random all mid" e programm ise määrab mängijale tšempioni ja kõik mängivad keskmisel ja ainsal pearajal. Tuleb hävitada vastastiimi "nexus", mida kaitsevad 4 kahuritorni ja "inhibitor".
Ajutised mänguversioonid.
Ajutiselt teeb Riot Games mängijatele vahelduse pakkumiseks kättesaadavaks erinevaid mänguversioone. Nende hulka kuuluvad Ultra-Rapid Fire (URF), Ascension ja Legend of the Poro King.
Kustutatud keskkonnad.
Twisted Treeline.
Kahuritorne on 4 ja võistlevad 3 tšempionit 3 tšempioni vastu. Pearadu on kaks, tavaliselt ülemisele pearajale läheb kaks, ja alumisele pearajale üks mängija. Selle maailma džungliosa on väike.
"League of Legends" e-spordis.
"League of Legendsil" on üks maailma suurimaid videomängude e-spordi kogukondi. 2011. aastast toimuvad iga-aastased maailmameistrivõistlused "League of Legends" World Championship e Worlds. Võisteldakse 32-kilogrammise Summoner's Cup karika ja mitme miljoni dollari suuruse peaauhinna nimel. 2018. aasta Worldsi finaali otseülekannet vaatas 99,6 miljonit inimest ning peaauhinna suurus oli seni suurim, 6 miljonit dollarit.
Eestlastest on Worldsil osalenud Johannes "Puszu" Uibos, kes mängis kolmandal hooajal Fnaticu tiimis "marksman"'i rollis. Tiim käis 2013. aastal Los Angeleses kolmanda hooaja Worldsil, kus võitis kolmanda koha. Seejärel võttis Puszu rolli üle rootslane Martin "Rekkles" Larsson, kes on Fnaticus vahelduvalt mänginud 2020. aastani.
Positiivne diskrimineerimine

Positiivne diskrimineerimine (inglise keeles "positive discrimination") on sotsiaalpoliitika vorm, mis annab ebavõrdsuse kaotamise eesmärgil teatud eeliseid vaesunud või diskrimineeritud rühmadele või piirkondadele. 
Positiivne diskriminatsioon ei jõua tavaliselt ebavõrdsuse tekkepõhjusteni, vaid tegeleb ainult tagajärgedega.
Sotsiaalne areng

Sotsiaalne areng (inglise keeles "social development") on (inimeste või ühiskonna) üldise heaolu paranemine, mida mõõdetakse selliste sotsiaalsete indikaatoritega, nagu keskmine eluiga, laste suremus, kirjaoskus, sotsiaalteenuste osutamine; tänapäeval lisatakse inimkeskse arengu kontekstis näitajatena ka vaeste kogukondade elujärje parandamine, kogukonnajuhtimine, omavõim ja keskkonnaanalüüs. 
Sotsiaalne areng edeneb näiteks haridus-, tervise- ja elamumajandusprogrammide ning avalikele teenustele parema juurdepääsu võimaldamise kaudu.
Sotsiaalne areng väljendub ühiskonda ja selle korraldust kajastava filosoofilise mõtte arengus ning sotsiokultuurilises evolutsioonis. Ühiskonna sotsiaalse arengu tase ilmneb domineerivas sotsiaalses korras ja riigikorralduse vormis.
Teoreetilised selgitused.
Ühiskonna sotsiaalne areng toimub aeglaselt, enamasti põlvkondade vahetumise käigus (kvantitatiivne areng), kuid see võib toimuda ka järsku kui keskkond (looduslikud kataklüsmid, ikaldus, sõda jms) muutub ja see omakorda põhjustab revolutsioonilisi (kvalitatiivne murrang) muutusi.
Teaduses põhjendatakse muutusi erinevalt:
G.W.F. Hegeli dialektiline loogika põhineb erinevate jõudude vastandmõjul. Valitsevale olukorrale vastanduv antitees põhjustab esmalt konflikt ja seejärel kasvab sellest kriisi käigus välja kvalitatiivselt uuel tasandil olev lahendus.  
Karl Marx arendas edasi dialektilise vastasmõju teooriat, kuid lisas sellele materialistliku ajalookäsitluse. Tulemuseks oli teooria, mis selgitas sotsiaalset arengut ühiskondliku klassivõitluse kaudu.
Thomas Kuhn uuris teadusrevolutsioonide olemust ning väitis saadud kogemusest lähtudes, et inimesed jätkavad valitseva paradigma kasutamist niikaua, kuni pole ilmunud paremat sellist.
Herakleitos, Vana-Kreeka filosoof Ephesose linnast (6 sajand eKr), väitis, et keegi ei saa kaks korda astuda samasse jõkke. Sellega pidas ta silmas, et nagu vesi nii ka aeg viib minema hetke reaalsuse mistõttu keskkond muutub jätkuvalt. See tähendab taas pidevat elukeskkonna muutumist vastandite ühtsuses. Selle edasiarenduseks võib nimetada SEED-SCALE teooriat, mis analüüsib sotsiaalsete muutuste toimumise ja nende eduka teostamise viise.
Daodejing, Hiina filosoofi (6 sajand eKr), kasutas samuti voolava vee metafoori muutuste protsessi ilmestamiseks. Ta rõhutas seejuures, et kuigi vesi on pehme ja voolav, kulutab ta lõpuks ära ka kõige tugevama kivi ehk sotsiaalne areng aeglane, püsiv ja vältimatu.  
Will Grant on oma raamatus "Four Levels of Action" kirjeldanud sotsiaalse arengu nelja muutuste tasandit: inimese individuaalne tasand; sõbrad ja perekonna tasand; kogukonna ja institutsiooniline tasand; majandus ja poliitika tasand. Oma töös rõhutas ta, et muutused toimuvad üksikisiku tasandil kuid ilmnevad järgmistel tasanditel.
Arktika Nõukogu

Arktika Nõukogu (inglise keeles Arctic Council) on rahvusvaheline nõukogu, mis tegeleb Arktika piirkonna riikide ja põlisrahvaste probleemidega. 
Nõukogul on kaheksa liikmesriiki: Kanada, Taani, Soome, Island, Norra, Venemaa, Rootsi ja Ameerika Ühendriigid ning 12 vaatlejariiki: Hiina, Hispaania, Holland, India, Itaalia, Jaapan, Lõuna-Korea, Poola, Prantsusmaa, Saksamaa, Singapur ja Suurbritannia.
9. novembril 2020 esitas tollane välisminister Urmas Reinsalu taotluse Eesti saamiseks vaatlejaliikmeks.
Optiline aktiivsus

Optiline aktiivsus on mõnede ainete (näiteks enantiomeeride) võime pöörata neid läbiva polariseeritud valguse polarisatsioonitasandit. Pöördenurk on võrdeline läbitava ainekihi paksusega ja lahuse puhul ka kontsentratsiooniga, kusjuures võrdetegur (nn eripöörang) on seda ainet iseloomustav suurus, mis sõltub ka lainepikkusest, temperatuurist ja lahustist.
Optilise aktiivsuse mõõtmist kasutatakse näiteks kiraalsete ühendite iseloomustamiseks ja suhkru lahuse kontsentratsiooni määramiseks. Et olla optiliselt aktiivne, peab proov koosnema kiraalsest ühendist ja ühte enantiomeeri peab olema rohkem kui teist. Ratseemilised segud on optiliselt inaktiivsed. Optilist aktiivsust mõõdetakse instrumendiga, mida nimetatakse polarimeetriks.
Albu vald (Järva-Madise kihelkond)

Albu vald (saksa keeles "Gemeinde Alp") oli vald Järva-Madise kihelkonnas.
Maakogukonnaseaduse kehtestamisel 1866. aastal kaotas Albu mõis võimu kogukonna üle, mis asendus Vene institutsioonide võimuga. Vallakogukonda määrati seadusega valitsema kogukonna volikogu ja vallavanem. 1866. aasta 16. detsembril valiti Albu vallas esimene kogukonna volikogu. Siis oli vallas 441 maksumaksjat (16–60-aastased mehed).
1894. aastal liideti Albu vallale Seidla vald, kogu valla elanikkond oli 3000 inimest. 1896. aastast on vallamaja Järva-Madises.
Eesti esimesel iseseisvusajal oli vallas 628 talu, elanikke 3848 ja koole neli.
9. mail 1938 suri 74-aastaselt Juhan Valtmäe (Johannes Valdmäe), kes oli olnud Albu vallavanem 1921. aastast ja kelle algatusel püstitati Albu vallamaja ette kirjanik Tammsaarele mälestusmärk.
30. jaanuaril 1938 valiti valla aukodanikuks A. H. Tammsaare.
1939. aasta vallareformiga moodustati senise Albu valla maa-alast, välja arvatud Kautla, Kautlasaare, Vahtrasaare, Palgisaare ja Kunglajärve talu ning Triigi metskonna Ravila metsandiku kvartaali nr. ja Triigi metskonna Paunküla metsandiku kvartaali nr. 33 maa-alad; senise Kuksema valla Kihme ja Kiigemõisa küla maa-aladest uus Albu vald.
Tootja vastutab

Tootja vastutab (tootjavastutuse põhimõte (ingl. "producer responsibility; manufacturer responsibility") on põhimõte, mille järgi ettevõtjatel, tavaliselt toote valmistajatel või maaletoojatel, lasub vastutus tootes sisalduvate ainete, koostisosade ja toote kui terviku eest kogu toote olelusringi jooksul, alates toote valmistamisest kuni selle jäätmeks muutumiseni. 
Tootja vastutus on seadusega määratud tootja kohustus ja vastutus, mis tähendab, et tootja on kohustatud tagama tema valmistatud, edasimüüdud või sisseveetud probleemtootest tekkivate jäätmete kokku kogumise ja nende taaskasutamise või kõrvaldamise ringlusest. 
Tootjad peavad oma tegevuses lähtuma säästvast ja jätkusuutlikust ressursside kasutamisest. Kestliku ressursikasutuse (ingl. "sustainable resource usage") ülesanne on vähendada koormust keskkonnale, mis tekib looduslike ressursside kasutusest tootmisel ja tarbimisel. Kestliku ressursikasutuse üheks võimaluseks on suletud ringlussevõtt. Suletud ringlussevõtt (ingl. "closed loop recycling") kujutab endast tootmissüsteemi, milles ühe protsessi jäätmeid ja kõrvalprodukte kasutatakse mingi muu toote valmistamiseks. 
Materjalijääkide ja kasutatud toodete käitlemise tegevused reastatakse tähtsuse järjekorda, kuni jäätmete teket pole enam võimalik vältida:
Põhimõtteks on püüda enne toote suunamist ümbertöötlemisele seda korduvalt kasutada. Enne toote amortiseerumist ja/või moraalset vananemist võib see tuua kasu mitmele tarbijale. Kui toote funktsionaalsus on sedavõrd vähenenud, et selle kasutamine pole võimalik või otstarbekas, tuleks mõelda selle remondile, renoveerimisele või ümbertöötlemisele. Kui see pole võimalik, tuleb suunata toode kasutusringlusse, kus see lammutatakse ja kasutuskõlblikud materjalid eraldatakse mittekasutatavatest, sorteeritakse ja suunatakse uuesti väärindavasse töötlemisprotsessi. 
Tootja vastutuse põhimõtet rakendatakse laialdaselt jäätmepoliitika elluviimiseks, et tagada probleemtoodetest tekkivate jäätmete kogumist ja keskkonnaohutut käitlemist.
Tervise mõju hindamine

Tervise mõju hindamine (inglise keeles "health impact assessment", lühendatult HIA) on sotsiaalse mõju hindamise eriliik, mille eesmärk on vältida või minimeerida kavandatava tegevuse võimalikku negatiivset mõju inimese tervisele.
Toruotsatehnoloogia

Toruotsatehnoloogia (inglise "end-of-pipe technology") on saastekoormuse vähendamine tootmisprotsessidest väljunud saaste- või reoainete eemaldamisega puhastusseadmete abil. 
Sellega kaasneb tavaliselt jäätmete teke, mida on vaja omakorda käidelda.
Toruotsatehnoloogial põhineb näiteks mootorsõiduki katalüüsmuundur, mis vähendab sisepõlemismootori heitgaasis saasteainete sisaldust neid põletades. 
Toruotsatehnoloogia vastand on saaste tegeliku allika väljaselgitamine ja selle vältimine tehnoloogia või toorme asendamise jms abil.
Nagaokakyō

Nagaokakyō on linn Jaapanis Kyōto prefektuuris.
Nagaokakyō omavalitsus moodustati 1949. aastal kolme küla liitmise teel. Omavalitsus on saanud nime läheduses asunud endise pealinna Nagaoka-kyō järgi.
1972. aastal sai linnaks ("shi").
Fukui

Fukui (jaapani 福井) on linn Jaapanis, Fukui prefektuuri halduskeskus. Asub Jaapani mere kaldal.
Fukuis asuvad Fukui loss ja 1573. aastal maha põletatud Ichijōdani Asakura perekonna ajaloolised varemed.
Rannakaitsepatarei nr 12 (Paljassaare)

Rannikupatarei nr 12 oli 1915. aastal ehitatud Peeter Suure merekindluse peapositsiooni mererinde suurtükipatarei Suur-Paljassaarel, praeguse Paljassaare poolsaare loodeosas.
Patarei relvastuses oli neli Vickersi 130 mm kahurit. Patarei valmis 1915. aasta augustis.
Pärast 1919. aastat kasutati patareihooneid miinide ladudena, kahurialused konserveeriti.
Rannikupatarei nr 12 on tunnistatud kultuurimälestiseks.
Kahekümne viie margane münt

25-margane münt on fiktiivne Eesti münt, mis olevat vermitud 1926. aastal. 
Legendi järgi transporditi 1927. või 1928. aastal 25-margased Eesti Pangast ümbersulatamiseks Arsenali ja neist säilis 10–15 eksemplari. Ametlikke andmeid 25-margaste eksisteerimise kohta pole.
25-margane münt on avaldatud mõnedes mündikataloogides ja aeg-ajalt pakutakse müügiks väidetavaid 25-margaseid münte.
Kaasus

Kaasus on õigusteaduses mingi tüüpiline üksikjuhtum kohtupraktikas.
Kaasus õigusteaduse õpetamises.
Kaasusi kasutatakse ka õigusteaduse õpetamises. Kaasuses on väljamõeldud olukord, kus on üks või mitu kuriteoepisoodi. Kaasust lahendav üliõpilane peab leidma kaasuses olevate inimeste vastutuse, ehk aru saama, milliste süütegude eest nad vastutavad.
Aleksander Roninson

Aleksander Roninson (1. jaanuar 1924 Vitebski oblast – detsember 2018) oli Nõukogude erusõjaväelane, Eesti ja Iisraeli tehnikateadlane.
Roninson sündis Sirocinas (praeguse haldusjaotuse järgi Vitebski oblasti Šumilina rajoonis).
Haridus.
Ta lõpetas Jaroslavli Keskkooli 1941 (kiitusega), Kõrgema Insener-tehnilise Mereväe Kooli (Leningradis) elektromehaanika osakonna 1947 ("cum laude") ja Laevaehituse ja Relvastuse Mereväe Akadeemia (Leningradis) elektrotehnika teaduskonna kõrgema kvalifikatsiooni insener-elektrikuna laevade demagnetiseerimise erialal 1955 ("cum laude"). Ta on end täiendanud Leningradi Polütehnilises Instituudis üldfüüsika alal 1976; Eesti NSV TA Termofüüsika ja Elektrofüüsika Instituudis 1989. Tehnikakandidaat 1961; vanemteadur 1964; tehnikadoktor 1973; professor 1980.
Teenistuskäik.
Alustas 1942 mereväes; NSV Liidu Põhjamere laevastiku vaneminsener Murmanskis ja Arhangelskis 1947–1950; laevade demagnetiseerimise vaneminsener Rõbinski veehoidlas 1950–1952; laevade demagnetiseerimise vaneminsener Vaikse ookeani laevastikus 1955–1960. Teenis Sovetskaja Gavani sadamas ja Petropavlovsk-Kamtšatski mähisevaba seadmestikujaama ülemana. 
Eesti NSVs Loksal paiknenud sõjaväe merelaevastiku teadusasutuse nooremteadur 1960–1974, vanemteadur 1964. 
TTÜs 1974–1992: füüsika kateedri professor 1974–1992.
Lahkus Eestist seoses elama asumisega Iisraeli aprillis 1992. Jeruusalemmas Geoloogia Instituudi professor-konsultant 2007.
Teadustöö.
Magnet- ja elektrostaatiliste väljade arvutusmeetodid. Avaldanud üle 130 publikatsiooni, osa ilmunud piiratud levikuga väljaannetes, neist 30 tööd paljundatud määratud korras sõjaväeosade väljaannetes.
Johann Heinrich Bartholomäus Walther

Johann Heinrich Bartholomäus Walther (1737, Rostock, Saksamaa – maetud 2. aprillil 1802 Tartus) oli Eestis tegutsenud saksa arhitekt, Tartu raekoja ja teiste esindushoonete autor.
1761. aastal sai Walther Tartu kodanikuks. Eriti ohtralt rajati Tartusse Waltheri projekteeritud hooneid pärast 1775. aasta suurt tulekahju. Tema loomingu tuntuim näide on Tartu raekoda, mis põhiosas lähtub küll Hollandi klassitsismist, ent milles on ka baroki ja rokokoo elemente. Raekoja projekt kinnitati 1779. aastal, ehitustööd algasid 1781 ja hoone avati 9. oktoobril 1786; siseviimistlus jätkus veel 1789. aastani.
Waltheri projekteeritud on ka varaklassitsistlik hoone Raekoja plats 8 (1782–1786), nn Katariina maja ehk Pistohlkorsi maja (praegune Tartu linnamuuseumi hoone, 1785–90) Narva maanteel ning Elistvere, Väätsa, Salla, Varangu ja Liigvalla mõisahooned. Samuti on tema töö J. F. Telleri perekonnakabel Vana-Jaani kalmistul (1790. aastad).
Michael Oakeshott

Michael Joseph Oakeshott (11. detsember 1901 Chelsfield, Kent – 19. detsember 1990 Acton, Dorset) oli Inglise filosoof.
Oakeshott õppis 1920–1925 Cambridge'i ülikoolis ajalugu ja poliitilise mõtte ajalugu. Seejärel asus ta samasse ülikooli õppejõuks. 1927–1938 oli ta abielus Joyce Margaret Frickeriga ja tal sündis poeg Simon. 1933. aastal ilmus Oakeshotti esimene olulisem teos, "Experience and its Modes". Teises maailmasõjas osales Oakeshott suurtükiväelasena.
1946. aastal andis Oakeshott välja Thomas Hobbesi "Leviathani" kommenteeritud väljaande, mis pani aluse tema reputatsioonile poliitilise mõtte uurijana. Poliitilises filosoofias kaitses Oakeshott eelkõige konservatiivseid seisukohti, kuigi mitmeid tema seisukohti on peetud ka liberaalseteks. Oakeshott leidis, et poliitikas tuleks säilitada ajaloolist traditsiooni, tavasid ja pärandit ning astus vastu äärmuslikule ratsionalismile, mida ta pidas poliitikat ja ühiskonda hävitavaks.
Kapitaliinerts

Kapitaliinerts (inglise "capital inertia") on rahanduses arengusuundi ja valikuid mõjutav tegur.
Arenenud maade tavapärases ­ma­jandusmudelis on inimeste säästud ­paigutatud aktsiatesse, mille dividenditootluse või väärtuse kasvuga on seotud investeerijate ootused. Mida enam sääste on kaasatud keskkonnaruumi kahjustavatesse tehnoloogiatesse, seda väiksem on tõenäosus, et õnnestub rakendada tehnoloogilisi uuendusi, mis eeldavad poliitilist tahet.
Investorite hulk arenenud maades moodustab ka märkimisväärse osa valijaskonnast, mis demokraatlikus valitsemiskorras omakorda soosib prae­guse majandusmudeli "status quo" säilimist.
Kapitaliinerts on üks peamisi keskkonna­vaenulike tehnoloogiate arengusuuna säilitajaid.
Tööjõumahukas tootmine

Tööjõumahukas tootmine on tootmisviis, kus kasutatakse maa või kapitali rakendamisega võrreldes suhteliselt rohkem tööjõudu.
Tihtipeale sõltub ühe või teise tootmisteguri kasutamise intensiivsus selle hinnast. Näiteks kui tööjõud on odav, on põllumajandus tööjõumahukas, tööjõu kallinedes muutub aga kapitalimahukaks (kasutatakse rohkem masinaid).
Kapitalimahukas tootmine

Kapitalimahukas tootmine (inglise "capital intensive production") on tootmisviis, milles tehiskapitali kasutatakse suhteliselt rohkem kui inimkapitali. 
Näiteks nõuavad naftatöötlemis- ja keemiatehased mahukaid investeeringuid seadmetesse, kuid annavad suhteliselt vähe tööd inimestele.
Kogukond

Kogukond on enamasti territoriaalselt määratletud inimeste kooslus, keda ühendavad näiteks ajalugu, sugulussidemed, ühistegevus, ühesugused väärtused ja eluviis. 
Tavaliselt moodustavad kogukonna lähestikku elavad inimesed (naabruskond), ent kogukond võib olla ka suurem hulk inimesi, kel on midagi ühist, näiteks rahvus, ideoloogia, huvid. Samamoodi on kogukond võimeline tekkima ka virtuaalmaailmas. Kogukonna vajaduste ja võimaluste väljaselgitamisega tegeleb kogukonnatöö.
Kogukonnaarengu projektid

Kogukonnaarengu projektid (inglise "commu­nity development projects") on kohaliku tasandi projektid kogukondade edendamiseks ühistegevuse ja isemajandamise kaudu. 
1950.–1960. aastatel arendati kogukonnaarengu projekte sõjajärgsete linnakogukondade sotsiaalsete konfliktide ärahoidmiseks või leevendamiseks. 
Eestis on kogukonnaarengu projektid aktuaalsed elu säilitamiseks maapiirkondades.
Sotsiaalne haavatavus

Sotsiaalne haavatavus (inglise keeles "social vulnerability") tähendab inimeste, organisatsioonide või ühiskondade vastuvõtlikkust erinevatele stressitekitajatele ja šokkidele nagu kuritegelik käitumine, sotsiaalne tõrjutus ja loodusõnnetused. Nad ei suuda nende mõjudele vastu hakata. Tavaliselt on sellised olukorrad tingitud sotsiaalsest suhtlemisest, institutsioonide ja süsteemide kultuurilistest väärtustest.
Sotsiaalset haavatust suurendavad nt eluliselt oluliste ressursside (toit, joogivesi) äkiline vähenemine, äärmuslikud ilmastikuolud, sõjalised konfliktid.
Psühholoogias peetakse haavatavust inimese vastupanuvõime puudumiseks, kaitsetuseks. Need inimesed on emotsionaalselt kergelt haavatavad ja neil on ka suurem tõenäosus psüühikahäiretele.
Need inimesed on tavaliselt aktiivsed, impulsiivsed, agressiivsed ja vihastuvad kergesti. Neil on väike rutiinitaluvus ja nad otsivad tegutsemiseks väliseid stiimuleid. Neil puudub hirm oma tegevuse tagajärgede pärast. Neil on väihe empaatiat teiste inimeste tunnete vastu.
Inimene läbib oma arengus haavatavuse faasi näiteks teismelisena.
Haavatavus

Haavatavus (inglise "vulnerability") on mingi süsteemi (nt sotsiaalse või ökosüsteemi) tõenäolise kahjustumise määr ebasoodsate mõjurite tõttu.
Heino Torga

Heino Torga (18. märts 1933 Narva – 9. oktoober 2012 Tallinn) oli eesti lavastaja ja näitleja.
Ta lõpetas 1951. aastal Viljandi 2. Keskkooli, 1955. aastal Tallinna Draamateatri õppestuudio ja 1967. aastal Leningradi Riikliku Teatri-, Muusika- ja Kinematograafiainstituudi.
Ta oli aastatel 1958–1962 Viljandi teatri Ugala näitleja, 1967–1970 lavastaja ja 1970–1979 peanäitejuht-direktor.
Aastatel 1979–1981 töötas ta Eesti NSV Rahvaloomingu ja Kultuuritöö Teaduslikus Metoodikakeskuses ning aastatel 1981–1986 V. I. Lenini nimelises kultuuri- ja spordipalees. Aastatel 1986–1993 töötas ta Vanalinnastuudios ja 1993. aastast oli vabakutseline näitleja.
Isiklikku.
Ta oli 1967. aastast abielus näitleja Eili Sillaga. 
Nende tütar Mari Torga on telesaadete toimetaja ja saatejuht.
Erykah Badu

Erica Abi Wright, esinejanimega Erykah Badu ['erika bad'uu], (sündinud 26. veebruaril 1971 Dallases) on Ameerika Ühendriikide laulja, muusikaprodutsent, näitleja ja aktivist.
Teda peetakse üheks 1990. aastate neo souli liikumise võtmefiguuriks, ning teda on sageli nimetatud ka "neo-souli kuningannaks". Badu muusika ühendab souli, R&amp;B, hiphopi ja džässi elemente ning teda iseloomustab ainulaadne vokaal ja sügavalt isikupärane stiil.
Tunnustus.
Erykah Badu on pälvinud tunnustust nii muusika- kui ka moemaailmas.
1997 – Soul Train Lady of Soul Awards
1998 – Soul Train Music Awards
2000 – Grammy
2003 – Grammy
2008 – BET Soul Train Awards
2024 – CFDA Fashion Awards
2025 – Women In Music Awards
2025 – Grammy
William Ockham

William Ockham (ka Occam, Hockham, umbes 1288 – 1347 või 1348) oli inglise frantsiskaani munk ja skolastiline filosoof, kelle arvatavaks sünnikohaks on Ockham, väike küla Surrey krahvkonnas. Teda peetakse keskaja mõtteloo üheks keskseks tegelaseks, kes oli 14. sajandi peamiste intellektuaalsete ja poliitiliste vastuolude keskmes. Kuigi ta on üldiselt tuntud Ockhami habemenoa, metodoloogilise printsiibi tõttu, mis kannab tema nime, on William Ockhamist ka oluliste loogika-, füüsika- ja teoloogiaalaste tööde autor. Anglikaani kirikus on tema mälestuspäev 10. aprill.
William Ockham astus frantsisklaste ordusse varases eas. Arvatakse, et ta õppis 1309–1321 Oxfordi Ülikoolis, kuid ei saanud magistrikraadi (tavaline doktorikraadile eelnev kraad tollel ajal). Seetõttu sai ta lisanime "Venerabilis Inceptor", ehk auväärne algaja ("inceptor" oli õppur, kes formaalselt oli vastu võetud õpetajate hulka ülikooli ametnike poolt). Ta oli tuntud ka kui "Doctor Invincibilis" ehk võitmatu õpetaja.
Tema tolleaegne töö tekitas vastuolusid ja paljud uurijad on arvanud, et Ockham kutsuti paavsti kohtu ette Avignoni 1324. aastal süüdistatuna ketserluses. Keskajas muutus teoloog Petrus Lombarduse teos "Sententsid" (1150) standardiks teoloogias ja mitmed ambitsioonikad õpetlased kirjutasid sellele kommentaare. William Ockham oli üks sellistest kommentaatoritest, kuid tema kommentaare ei võetud kolleegide ja kiriklike autoriteetide poolt hästi vastu. 1324 mõistis piiskoppide sinod tema kommentaarid hukka kui ebaortodokssed ja ta kutsuti Avignoni, et kaitsta oma vaateid paavstliku kohtu ees. Kaks aastat hoiti teda kinni frantsiskaani majas, kuni ta 1326. aastal mõisteti süüdi ketserluses.
Teisene toore

Teisene toore ehk teisestoore ehk sekundaartoore (inglise keeles "secondary raw material") on tootmise lähteained (toore), mida saadakse tootmisjääkidest (taaskasutus).
Teiseseks toormeks on nimetatud ka osaliselt kattuvat mõistet: "toore, mida uute ammutamisviisidega saadakse maardlatest, mis olid varem tühjendatud oma aja tehniliste võimaluste piirides (nt järelammutamisega saadud nafta)".
Süsteemianalüüs

Süsteemianalüüs (inglise "systems analysis") on suursüsteemide (ökosüsteemid, biosfäär, tehnosfäär) uurimise viis süsteemis kulgevate protsesside mõistmiseks. 
Süsteemianalüüs hõlmab probleemi püstitamist, eelduste (lihtsustuste) valikut, mõõtmist, andmetöötlust, modelleerimist ja optimeerimist.
Süsteemidünaamika

Süsteemidünaamika (inglise "system dynamics") on dünaamiliste, komplekssete süsteemide, nagu rahvastiku-, majandus- ja ökosüsteemide analüüsimise meetod. Süsteemidünaamika hõlmab süsteemi osade ning nende seoste mõttelist või matemaatilist modelleerimist. 
Süsteemidünaamika meetodi rajas 1960. aastate algul Jay Forrester. 
Süsteemidünaamika muudab teistest lähenemistest erinevaks süsteemi väljundite ringluse (inglise "feedback loops") uurimine, mis näitavad lineaarseid ning mittelineaarseid seoseid süsteemiosade vahel.
Säästev tööstus

Säästev tööstus (inglise "sustainable industry") on tootmistegevus, mis on korraldatud ja mida arendatakse majanduslikke, sotsiaalseid, tehnoloogilisi ja keskkonnakaitse kriteeriume arvestades. 
Majandusliku tõhususe suurendamist taotletakse samaaegse keskkonnamõju vähendamisega nii tootmisprotsessis kui ka elanikkonnale pakutavate toodete olelusringi jooksul. Tähtsaks peetakse töötajate töötervishoiu ja -ohutuse tagamist.
Põhi-Lõuna

Põhi-Lõuna on termin, mis osutab ühele kõige kestvamale bipolaarsele jaotusele tänapäevases globaalses süsteemis. 
Nn Brandti raport (1980) "Põhi-Lõuna" viitas elujärje erinevustele vaeste ja rikaste riikide vahel ja vastandus üksnes Läänt Idast eristanud poliitilisele vastasseisule. Raport osutas majanduslikele, poliitilistele ja sõjalistele vastaspingetele kümnendil, mille jooksul kolmanda maailma materiaalne seisund tõsiselt halvenes.
Põhja-Lõuna kontseptsiooni suurim probleem on majandusliku ja poliitilise ühtluse puudumine regioonide sees.
Vastuolud kahe poolkera vahel ilmnesid ka Rio konverentsil seoses rikaste riikide etteheidetega vaestele rahvastikukasvu pärast, millele vaesed riigid reageerisid mitme omapoolse etteheitega. 
Kuna Põhja-Lõuna erinevus on üldjoontes ka rikkuse-vaesuse erinevus, väidetakse, et Lõuna riikide vaesus takistab säästlike põhimõtete järgi elamist, ning seega tuleb seal pühenduda majanduskasvule kui keskkonnahoidlikkuse eeldusele. Ometi on kõik ähvardavad ülemaailmsed keskkonnaprobleemid saanud alguse just materiaalsest jõukusest.
Neljas Maailm

Neljas Maailm on termin, millel on mitu tähendust:
Maastike mitmekesisus

Maastike mitmekesisus (inglise "landscape di­versity") on maastike struktuur, mis hõlmab eelkõige eluta loodust ja mida hinnatakse mitme indikaatoriga. 
Eesmärk on säilitada võimalikult mitmesuguseid maastikutüüpe ja -mustreid. Haakepunktiks elurikkusega on elupaigad ja kasvukohad, mida maastik pakub.
Egiptuse president

Egiptuse president (täielik ametinimetus Egiptuse Araabia Vabariigi president) on Egiptuse riigipea ametinimetus alates 1953. aastast. Vastavalt kehtivale põhiseadusele on Egiptuse president relvajõudude ülemjuhataja ja kõrgeim täidesaatva võimu kandja riigis.
Egiptuse presidendi ametikoht loodi pärast monarhia kukutamist ja vabariigi väljakuulutamist 18. juunil 1953. Egiptuse esimene president oli kindral Muḩammad Najīb. Esimene vabade valimiste tulemusel ametisse saanud president oli Egiptuse Muḩammad Mursī, kes asus oma ametikohustusi täitma 30. juunil 2012 ja kukutati rahvarahutuste tulemusel sõjaväelise riigipöördega 3. juulil 2013
Aastatel 1954–1956 ja 2011–2012 oli presidendi ametikoht täitmata. Täitevvõim kuulus sel ajal sõjaväelisele nõukogule ja riigipea kohuseid täitis selle esimees.
Vastavalt 1971. aasta põhiseadusse 1980. aastal tehtud parandustele peab president olema vähemalt 40-aastane sünnijärgne Egiptuse kodanik. President nimetab ametisse peaministri. Erakorralise olukorra ajal on presidendil õigus ka määrata ametisse ja ametist vabastada kohalike omavalitsuste juhte ja ülikoolide rektoreid ning sekkuda riiklikult oluliste eraettevõtete tegevusse. Erakorraline olukord (sõjaseisukord) kehtis Egiptuses näiteks aastatel 1981–2012.
Vastavalt 2005. ja 2007. aastal sisse viidud põhiseaduse parandustele on presidendi ametiaeg neli aastat. Ametis võib ta olla kuni kaks ametiaega järjest.
18. jaanuaril 2014 vastu võetud uus põhiseadus jättis jõusse seni presidendiametile kehtinud nõuded, kuid andis esimest korda parlamendile õiguse presidendile umbusaldust avaldada.
Areng

Areng ehk arenemine on millegi või kellegi muutumine, hrl progressina, tõusujoones, madalamalt kõrgemale, lihtsamalt keerukamale jne. Areng võib olla ka kulgemine soovitud sihtide, eesmärkide suunas (nt majanduslik areng majanduskasvuna). "Areng" võib olla ka arenemise tulemus.
Alaareng

Alaarengu (inglise "underdevelopment") all mõistetakse enamasti ühiskonna majanduslikku ja sotsiaalset seisundit, mis tuleneb industrialiseerimise ja/või moderniseerimise ebapiisavast tasemest.
Konkreetsemas tähenduses on "alaareng" 1949. aastal USA presidendi Harry Trumani kasutusele võetud mõiste arengumaade probleemide kohta, rõhuasetusega arenenud maade kohustustele arengumaid tehnoloogiaga ja muul viisil aidata. Marksistliku taustaga nn sõltuvusteoreetikud kritiseerisid 1960. aastatel alaarengu ideed kui protsessi, mille käigus teatud ühiskond (eriti selle majandus) muutub teise, domineeriva ühiskonna mõjul. Domineeriv riik viib majanduskasumi alaarenenud riigist välja, muutes selle riigi majandusarengu võimatuks.
Arenguideoloogia

Arenguideoloogia (inglise "ideology of development") on arenguga seotud tunnuste abil kindlaks määratud arenguideaalid ja nendeni jõudmise viisid ning nende rakendamise õigustamine. 
Enamasti ei ole arenguideaalid kujunenud ühiskondadevahelises koostöös, vaid pärinevad Lääne tööstusriikidest. Nt on terminitele "arenenud maa" ja "arengumaa" omistatud mõisted arenguideoloogia püsimiseks vajalikud vahendid. Sotsiaalsete üksuste kohta rakendatuna omandavad need aga lisatähendusi ning õigustavad majanduslikke ja poliitilisi sekkumisi arengumaades.
Arenguplaneerimine

Arenguplaneerimine (inglise "development planning") on riigi majandusarengu kooskõlastatud strateegia, mis sisaldab rahvusvahelisi leppeid ja välisabi. 
Arenguplaneerimise eesmärgid ja vahendid on aja jooksul muutunud. 1980. aastate algul keskenduti riigiasutustele ning sotsiaalanalüüs oli vaid lisamõõtmeks. Alates 1990. aastate algusest olid olulisemal positsioonil valitsusvälised organisatsioonid ning nende võrgustik ja suhted. Sotsiaalsete ja keskkonnaaspektide eiramine on aga sageli olnud arenguprojektide läbikukkumise peamine põhjus.
Dabke

Dabke, ka chobi, on Liibanoni, Süüria, Jordaania, Palestiina, ka Iraagi ja Saudi Araabia traditsiooniline tants, mida tantsitakse kätest kinni hoides poolkaares. 
Keha on paigal, kuid jalad teevad aktiivseid liigutusi, näiteks ühe jalaga enda ette trampimine, lihtsad külgsammud, poolkükid või jalaga teatud rütmiaktsendi märkimine. Sarnaneb Türgi, Armeenia ja Balkani rahvaste rahvatantsudega, mida tantsitakse samuti reas või ringis.
Raks Al Nasha'ar

Raks Al Nasha'ar (ka khaliji või khaleegy) on Pärsia lahe piirkonnas naiste poolt naistele esitatud sotsiaalne tants. 
Araabia keelest tõlgitult tähendab "khaliji" "lahte" ja viitab Pärsia lahe äärsetele riikidele (Iraan, Iraak, Araabia Ühendemiraadid, Kuveit, Katar, Bahrein, Omaan). Selle tantsu omapäraks on liuglev samm, juusteviskamine ning liikumised, milles kasutatakse ära laialõikelist kleiti "thobe nasha'ar", milles tantsu tantsitakse.
Bandari

Bandari on Lõuna-Iraanist pärit muusika- ja tantsustiil.
Tähendab tõlkes "sadamarahva". Kuna tegemist on sadamapiirkonna stiiliga, on see mõjutatud nii Iraani, teiste Pärsia lahe piirkonna maade, kui ka India ja Aafrika muusikast ja tantsudest. Bandari tantsus on palju ilmekaid käežeste ja -liikumisi, sammud on hoogsad ja tantsides kasutatakse ohtralt juukseid, seega on üldilme üsna sarnane khalijiile, bandari on sellega võrreldes aktiivsem. Muusikas kuuleb tavaliselt torupilli ning seda saadavad peaaegu alati käteplaksutused.
Hergi Karik

Hergi Karik (20. oktoober 1929 – 11. oktoober 2012) oli eesti keemik. 
Ta lõpetas Tallinna 2. Keskkooli 1948. aastal. Alates 1954. aastast oli ta katkematult seotud Tallinna Pedagoogilise Instituudiga, olles aastatel 1973–1977 kaugõppeteaduskonna dekaan, 1977–1992 matemaatika-füüsikateaduskonna dekaan, 1993–1999 keemia õppetooli juhataja, alates 1991. aastast keemia õppetooli professor ja 1999. aastast emeriitprofessor. 
Ta oli paljude keemiaõpikute ja keemiat tutvustavate raamatute autor ning eestikeelse keemianomenklatuuri arendaja, olles aastatel 1976–1982 ja 1994–2004 Eesti Keemiaseltsi keemiaterminoloogia ja -nomenklatuurikomisjoni juhataja.
Kariku sulest ilmus kokku üle 800 publikatsiooni.
Karik külastas Merivälja objekti aadressil elanud automehaanik Virgo Mitti, kes rääkis leitud kividest ja andis need Karikule määrata, mistõttu jõudis tükk nendest Teaduste Akadeemia Geoloogia Instituudi asedirektori Herbert Viidinguni, millest sai alguse laiahaardeline objekti uurimine.
Mo Yan

Mo Yan (hiina 莫言; pinyin: Mò Yán; kodanikunimega 管谟业 Guǎn Móyè; sündinud 17. veebruaril 1955 Gaomis Shandongi provintsis) on hiina kirjanik. 2012. aastal sai ta Nobeli kirjandusauhinna.
Ta kirjutab maagilise realismi laadis sotsiaalküsimustest.
Ta on saanud palju inspiratsiooni William Faulknerilt ja Gabriel García Márquezelt.
George ja draakon

"George ja draakon" (inglise "George and the Dragon") on 2004. aastal valminud ajalooline fantaasiafilm. 
Film toodeti Sci-Fi Channeli jaoks. 
Filmi tegevus toimub keskaegsel Inglismaal ning tugineb kaudselt legendile pühast Jürist ja lohest (vaata ka artiklit "Lohetapja").
Jõuluvalgus

"Jõuluvalgus" on Getter Jaani stuudioalbum, mille andis välja Moonwalk 2011. aastal.
Petit Papa Noël

"Petit Papa Noël" on 1946. aastal avaldatud Prantsuse laulja Tino Rossi poolt tuntuks lauldud jõululaul. Loo kirjutasid Raymond Vincy ja Henri Martinet, Lugu on esitanud ja ka plaadistanud lisaks temale väga paljud artistid, teiste hulgas näiteks Bébé Lilly, Pinocchio &amp; Marilou, Roberto Alagna, Roch Voisine, Céline Dion, The Smurfs, Dalida, Paul Mauriat, Michèle Torr, Nana Mouskouri, Boney M., Claudia Jung, Daniela Simmons, Nicole, Mireille Mathieu ja Josh Groban. 
Eesti artistidest on laulu plaadistanud Getter Jaani. See avaldati tema 2011. aasta jõululaulude plaadil "Jõuluvalgus".
Aivars Ģipslis

Aivars Ģipslis (8. veebruar 1937 Riia – 13. aprill 2000 Berliin) oli läti maletaja, ajakirjanik (ajakirja Šahs toimetaja) ja maletreener. 
Ta oli hariduselt insener-ökonomist. Malet õppis mängima 12-aastaselt Riia Pioneeride Palee maleringis. 
Aastal 1957 sai ta meistersportlaseks, aastal 1963 rahvusvaheliseks meistriks ning aastal 1967 rahvusvaheliseks suurmeistriks.
Ta oli aastatel 1966–1979 Nona Gaprindašvili treener ja aastatel 1972–1984 NSV Liidu olümpianaiskonna treener.
Lena Headey

Lena Kathren Headey (sündinud 3. oktoobril 1973 Bermudas) on Suurbritannia filmi- ja seriaalinäitleja.
Tema tuntumaid filmirolle on Angelika fantaasiafilmis "Vennad Grimmid" (2005, lavastaja Terry Gilliam) ja Sparta kuninganna Gorgo filmis "300" (2006, lavastaja Zack Snyder). Filmis "Kujutle mind ja sind" (2005) on ta Piper Perabo kõrval teine naispeategelane.
Headey on mänginud Terminaatori pruuti Sarah Connorit telesarjas "" (2008–2009), telesarjas "Troonide mäng" kehastab ta kuninganna Cersei Lannisteri.
Eili Sild

Eili Sild (aastast 1967 Eili Torga; sündinud 26. oktoobril 1942 Tallinnas) on eesti näitleja.
Ta lõpetas aastal 1961 Tallinna 7. Keskkooli, aastal 1963 Tallinnfilmi õppestuudio ja aastal 1976 näitlejaerialal Riikliku Teatriinstituudi (GITIS) Moskvas.
Ta töötas aastatel 1963–1980 Viljandi teatris Ugala ja aastatel 1980–1996 Vanalinnastuudios. Ta on mänginud ka telelavastustes ja filmis, esinenud raadio meelelahutussaadetes, ta on tuntud ka estraadinäitlejana.
Isiklikku.
Ta oli aastast 1967 abielus Heino Torgaga. Nende tütar Mari Torga on telediktor ja teatriprodutsent.
Elīna Garanča

Elīna Garanča (sündinud 16. septembril 1976 Riias) on läti ooperilaulja, metsosopran.
Garanča sündis Riias muusikute peres. Ta asus 1996. aastal õppima laulmist Läti Muusikaakadeemias ning jätkas õpinguid Viinis ja USAs. 
Kutselise lauljana alustas ta tööd Südthüringisches Staatstheateris Meiningenis ja jätkas Frankfurdi Ooperiteatris. 1999. aastal laulis ta Savonlinna ooperifestivalil Maddalena rolli Verdi "Rigolettos" ning võitis Helsingis Mirjam Helini lauluvõistluse.
Rahvusvahelise tuntuse saavutas Garanča 2003. aastal Salzburgi festivalil, kui ta laulis Annio osa Mozarti ooperis "La clemenza di Tito" (dirigent Nikolaus Harnoncourt). Sellele järgnesid sellised suuremad osatäitmised nagu Charlotte Massenet' ooperis "Werther" ning Dorabella Mozarti ooperis "Così fan tutte" Viini Riigiooperis (2004) ja "Dorabella Pariisis" (lavastaja Patrice Chéreau, 2005).
12. jaanuaril 2008 tegi Garanča debüüdi New Yorgis Metropolitan Operas Rosina rolliga Rossini "Sevilla habemeajajas". 2010. aastal laulis ta peaosa Bizet' ooperi "Carmen" lavastuses Metropolitan Operas.
Isiklikku.
Garanča abikaasa on dirigent Karel Mark Chichon. Tütar Catherine Louise on sündinud 2011. aastal.
Normaalteadus

Normaalteadus on Thomas Kuhni järgi teadlaste töö tunnustatud paradigma raames, see tähendab faktilise materjali süstematiseerimine, katsete tegemine ja muu selline, vaidlustamata ja kontrollimata teooria eeldusi.
Postnormaalteadus

Postnormaalteadus (inglise "post-normal science") on kontseptsioon, mille töötasid välja Silvio Funtowicz ja Jerome Ravetz ja mis iseloomustab tänapäevastele oludele sobivaid teadusmeetodeid.
Olukorras, kus "faktid on ebamäärased, väärtused vaieldavad, panused kõrged ja otsused edasilükkamatud", ei saa teadus olla lõpliku tõe esitaja rollis, vaid on vaja ka teiste huvirühmade seisukohti ja tõekspidamisi. 
Postnormaalteaduse keskmes on ebamäärasused ning eetilised küsimused, sh dilemmad majanduslike ja julgeolekuhuvide ning tehnoloogilisest arengust ja looduslike protsesside muutmisest tulenevate riskide vastuvõetavuse vahel.
Vesikondade tervikmajandamine

Vesikondade tervikmajandamine (inglise "integrated river basin management") on vesikonna vee- ja maismaa-ala (ühe või mitme valgala) koordineeritud kaitse ja majandamine. 
Vesikondade tervikmajandamise eesmärk on säilitada või taastada vee hea ökoloogiline seisund ning kasutada vett ja sellega seotud elustikku ning loodusvarasid jätkusuutlikult.
Terviklik juhtimiskorraldus

Terviklik juhtimiskorraldus ehk sidus juhtimiskorraldus (inglise "integrated management") on määratletud territooriumil ühiskonnaelu valdkondi (sektoreid) siduv, kohalikele oludele kohandatud ja kooskõlastatud juhtimiskorraldus, mis hõlmab tervikliku kontseptuaalse käsitluse raames asjaomaseid organisatsioone, huvirühmi, üksikisikuid.
Maailmapärand

Maailmapärand (inglise keeles "world heritage") on üldmõiste, mille alla kuuluvad kultuuripärand ja looduspärand.
Maailmapärandi kaitseks on vastu võetud UNESCO maailmapärandi kaitse konventsioon.
Maailmapärandi hulka kuuluvaid olulisemaid objekte loetletakse UNESCO maailmapärandi nimistus, mida koostab UNESCO maailmapärandi komitee.
Mõiste.
UNESCO maailmapärandi keskuse (UNESCO World Heritage Centre) väljaandes World Heritage Information Kit (2008: 5) defineeritakse maailmapärand järgmiselt: "Maailmapärand on meie mineviku pärandus, see, millega me elame koos täna ning mille me anname üle tulevastele põlvedele." ("World Heritage is our legacy from the past, what we live with today, and what we pass on to future generations.") 
Kategooriad.
UNESCO määratleb maailmapärandit järgmistes kategooriates:
Kultuuripärand ("cultural heritage")
Aineline kultuuripärand ("tangible cultural heritage"): 
liikuv kultuuripärand ("movable cultural heritage"), näiteks maalid, skulptuurid, mündid, käsikirjad ("paintings, sculptures, coins, manuscripts")
liikumatu kultuuripärand ("immovable cultural heritage"), näiteks monumendid, arheoloogilised paigad ("monuments, archaeological sites")
veealune kultuuripärand ("underwater cultural heritage"), näiteks laevavrakid, veealused varemed ja linnad ("shipwrecks, underwater ruins and cities")
Vaimne kultuuripärand ("Intangible cultural heritage"), näiteks suuline traditsioon, esituskunstid, rituaalid ("oral traditions, performing arts, rituals")
Looduspärand ("natural heritage"), sealhulgas kultuurilise aspektiga looduslikud paigad nagu kultuurmaastikud, füüsilised, bioloogilised või geoloogilised formatsioonid ("natural sites with cultural aspects such as cultural landscapes, physical, biological or geological formations")